Tanssillinen barre on yksi Paavon uusimmista hurahduksista.

Reilut kymmenen vuotta sitten Paavo Lambropoulos löi vetoa veljensä kanssa siitä, että hän juoksee jonain päivänä maratonin alle neljän tunnin. Koskaan aikaisemmin Paavo ei ollut moista matkaa juossut. Urheilu ei muutenkaan kuulunut it-työläisen elämään. Painoakin oli alkanut kertyä kun viikonloput kuluivat kavereiden kanssa viiniä ja olutta lipitellen.

– Palkkasin personal trainerin, joka laati minulle juoksuohjelman ja aloin harjoitella systemaattisesti. Se moodi jäi päälle. Olen juossut jo 20 maratonia, nyt 48-vuotias Paavo sanoo.

Cardio, jooga, power ja bodypump – Paavo on kokeillut myös monenmoisia ryhmäliikuntatunteja. Sunnuntaisin hänet löytää hittilaji barren parista. Siinä yhdistyvät klassinen baletti, pilates ja urheilu. Barretuntien meininki on Paavon mielestä kivan rento. Tämä Ilta-Sanomien kirjoitus oli yksi kipinä jatkaa treeniä.

– Barressa tehdään monipuolisia liikkeitä. Koko alavartalo on käytössä ja tasapaino pitää hallita. Haluan nähdä, miten barre vaikuttaa golflyöntiini, sillä siinä painonsiirto on tärkeää, golfiinkin hurahtanut Paavo sanoo.

”Kiva kun olit eturivissä”

Valtaosa ryhmäliikuntatunneista on naisten kansoittamia.

– En keksi siihen mitään muuta syytä, kuin että tunneille osallistuminen on miesten mielestä jotenkin noloa eikä se kuulu miesten maailmaan. Työkaverini eivät ole edes kuntosaliketjun jäseniä.

Jos mies hankkii jäsenyyden, hän nostaa Paavon havaintojen mukaan yleensä puntteja.

Paavoa ei nolota osallistua jumppatunneille.

– Olen ollut kuntosaliketjun jäsen jo vuodesta 2006, ja minulle on täysin luonnollista mennä keskelle naislaumaa. Muutamalta tyypiltä on tullut tästä hyvää palautetta. Joogaohjaaja kävi kerran erikseen sanomassa, että kiva kun olit eturivissä.

Kroppa pysyy kunnossa

Kun on tuijottanut pitkän päivän monitoria, koiran ulkoilutus, lenkkeily ja ryhmäliikunta virkistävät.

– Palkinto on jumpan jälkeen tuleva hyvä olo. Lisäksi kroppa pysyy timminä ja lihakset kunnossa. Ikää tulee koko ajan lisää, joten pitää muistaa, millaisen vanhuuden haluaa elää.

Paavoa piristää myös se, että pääsee ihmisten keskelle.

– Ryhmäliikuntatunti on kuin keikka. Ohjaaja on kuin se artisti ja meininki on vähän sama.

Paavo on rukannut kuntoon myös syömisensä. Hän nauttii joka päivä terveellisen lounaan henkilöstöravintolassa.

Jalkavaivat riesana

Aina tossua ei ole voinut pistää toisen eteen. Vuonna 2015 Paavon jalkaan iski ikävä vaiva: plantaarifaskiitti. Hän joutui olemaan juoksematta useita kuukausia.

– Kunto romahti ja kesällä hain hyvää oloa juomalla normaalia enemmän alkoholia. Se oli tosi ikävää aikaa.

Kaksi viime kuukautta ovat myös kysyneet kärsivällisyyttä, sillä Paavon kantapää on kipeytynyt eikä tahdo kestää juoksuaskelia. Jumppatunnit eivät onneksi ole aiheuttaneet kipuja. Niillä sykkeet saa halutessaan korkealle.

– Salainen tavoitteeni on yhä juosta maraton alle kolmen ja puolen tunnin, Paavo paljastaa.

Mitä Paavo sanoisi miehille, joita ryhmäliikuntatunnit kiinnostavat, mutta heitä aristaa tulla mukaan?

– Rohkeasti ja avoimin mielin kokeilemaan. Kaikkea ei tarvitse heti osata tehdä oikein eikä kukaan ei tuijota, jos hypit vähän väärin. Itse en juurikaan ole saanut osakseni negatiivisia kommentteja. En edes pällistelyä.